62020TJ0194_RES
Vec T‑194/20
JF
proti
EUCAP Somalia
Rozsudok Všeobecného súdu (siedma rozšírená komora) z 13. júla 2022
„Arbitrážna doložka – Medzinárodný zmluvný zamestnanec misie EUCAP Somalia – Misia spoločnej zahraničnej a bezpečnostnej politiky – Neobnovenie pracovnej zmluvy po vystúpení Spojeného kráľovstva z Únie – Právo byť vypočutý – Rovnosť zaobchádzania – Zákaz diskriminácie na základe štátnej príslušnosti – Prechodné obdobie stanovené v dohode o vystúpení Spojeného kráľovstva z Únie – Žaloba o neplatnosť – Žaloba o náhradu škody – Akty neoddeliteľné od zmluvy – Neprípustnosť“
Žaloba o neplatnosť – Akty, ktoré možno napadnúť žalobou – Pojem – Akty so záväznými právnymi účinkami – Akty týkajúce sa neobnovenia pracovnej zmluvy medzinárodného zmluvného zamestnanca misie spoločnej zahraničnej a bezpečnostnej politiky v nadväznosti na vystúpenie Spojeného kráľovstva z Únie – Výnimka – Akty, ktoré nemajú záväzné právne účinky mimo zmluvných vzťahov zaväzujúcich zmluvné strany a ktoré nezahŕňajú výkon verejných právomocí zverených zmluvnému orgánu – Neprípustnosť
[Článok 50 ods. 3 ZEÚ; článok 263 ZFEÚ; rozhodnutie Rady 2012/389/SZBP, zmenené rozhodnutím (SZBP) 2018/1942, článok 7 ods. 4]
(pozri body 27, 29, 40, 41)
Žaloba o náhradu škody – Právomoc súdu Únie – Hranice – Povaha uvádzanej zodpovednosti – Overenie súdom – Návrh týkajúci sa mimozmluvnej zodpovednosti Únie za konanie misie spoločnej zahraničnej a bezpečnostnej politiky na základe pracovnej zmluvy – Neprípustnosť
[Článok 268 ZFEÚ; rozhodnutie Rady 2012/389/SZBP, zmenené rozhodnutím (SZBP) 2018/1942]
(pozri body 42 – 47)
Súdne konanie – Všeobecný súd konajúci na základe arbitrážnej doložky – Akty týkajúce sa neobnovenia pracovnej zmluvy medzinárodného zmluvného zamestnanca misie spoločnej zahraničnej a bezpečnostnej politiky v nadväznosti na vystúpenie Spojeného kráľovstva z Únie – Žaloba o zmluvnú zodpovednosť – Určenie rozhodného práva – Pracovná zmluva nespresňujúca rozhodné právo – Preskúmanie žaloby len na základe zmluvy a Charty základných práv a so zreteľom na všeobecné právne zásady – Prípustnosť
[Článok 50 ZEÚ; článok 272 a článok 340 prvý odsek ZFEÚ; Charta základných práv Európskej únie; nariadenie Európskeho parlamentu a Rady č. 593/2008; rozhodnutie Rady 2012/389/SZBP, zmenené rozhodnutím (SZBP) 2018/1942]
(pozri body 51 – 59)
Súdne konanie – Všeobecný súd konajúci na základe arbitrážnej doložky – Rozsah – Súdne preskúmanie aktov týkajúcich sa neobnovenia pracovnej zmluvy medzinárodného zmluvného zamestnanca misie spoločnej zahraničnej a bezpečnostnej politiky v nadväznosti na vystúpenie Spojeného kráľovstva z Únie – Právomoc preskúmať žalobné dôvody založené na porušení zásad zaručených Chartou základných práv a všeobecných zásad práva Únie – Prípustnosť – Rešpektovanie práva na účinnú súdnu ochranu
[Článok 272 ZFEÚ; Charta základných práv Európskej únie, články 20, 21, článok 41 ods. 2 písm. a) a článok 47; rozhodnutie Rady 2012/389/SZBP, zmenené rozhodnutím (SZBP) 2018/1942]
(pozri body 69 – 71)
Spoločná zahraničná a bezpečnostná politika – Civilné misie Európskej únie – Zamestnanci – Medzinárodní civilní zamestnanci – Akty týkajúce sa neobnovenia pracovnej zmluvy medzinárodného zmluvného zamestnanca v nadväznosti na vystúpenie Spojeného kráľovstva z Únie – Prijatie týchto aktov bez vypočutia zainteresovanej strany – Porušenie práva byť vypočutý – Neexistencia
[Článok 50 ZEÚ; Charta základných práv Európskej únie, článok 41 ods. 2 písm. a); rozhodnutie Rady 2012/389/SZBP, zmenené rozhodnutím (SZBP) 2018/1942, článok 7 ods. 4]
(pozri body 76 – 96)
Akty inštitúcií – Odôvodnenie – Povinnosť – Rozsah – Akty prijaté v zmluvnom rámci – Nahradenie pôvodného odôvodnenia úplne novým odôvodnením v štádiu súdneho konania – Neprípustnosť
[Článok 296 ZFEÚ; Charta základných práv Európskej únie, článok 41 ods. 2 písm. c)]
(pozri body 102, 103)
Spoločná zahraničná a bezpečnostná politika – Civilné misie Európskej únie – Zamestnanci – Medzinárodní civilní zamestnanci – Neobnovenie pracovnej zmluvy medzinárodného zmluvného zamestnanca, ktorý je štátnym príslušníkom Spojeného kráľovstva, v nadväznosti na vystúpenie Spojeného kráľovstva z Únie – Zamestnanci, ktorí sú štátnymi príslušníkmi členského štátu, ktorý začal konanie o vystúpení z Únie, a zamestnanci, ktorí sú štátnymi príslušníkmi iného členského štátu, ktorí nie sú v porovnateľnej situácii – Diskriminácia na základe štátnej príslušnosti – Neexistencia
[Článok 50 ZEÚ; Charta základných práv Európskej únie, článok 21; rozhodnutie Rady 2012/389/SZBP, zmenené rozhodnutím (SZBP) 2018/1942, článok 7 ods. 3]
(pozri body 115 – 119)
Spoločná zahraničná a bezpečnostná politika – Civilné misie Európskej únie – Zamestnanci – Medzinárodní civilní zamestnanci – Akty týkajúce sa neobnovenia pracovnej zmluvy medzinárodného zmluvného zamestnanca v nadväznosti na vystúpenie Spojeného kráľovstva z Únie – Nadobudnutie platnosti hmotnoprávnych ustanovení dohody o vystúpení Spojeného kráľovstva z Európskej únie a z Euratomu po prijatí týchto aktov – Možnosť odvolávať sa na tieto ustanovenia – Neexistencia
[Článok 50 ZEÚ; článok 272 ZFEÚ; dohoda o vystúpení Spojeného kráľovstva z Európskej únie a z Euratomu, článok 127 ods. 2 a 6 a článok 129 ods. 7; rozhodnutie Rady 2012/389/SZBP, zmenené rozhodnutím (SZBP) 2018/1942]
(pozri body 131 – 137)
Zhrnutie
Žalobca, JF, štátny príslušník Spojeného kráľovstva, podpísal niekoľko opakovane uzatvorených pracovných zmlúv s EUCAP Somalia, misiou Únie, ktorej úlohou je pomáhať Somálsku pri budovaní jeho kapacít v oblasti námornej bezpečnosti (
1
), na základe ktorých bol zamestnaný ako medzinárodný zmluvný zamestnanec.
Jeho posledná pracovná zmluva, ktorej platnosť skončila 31. januára 2020, stanovovala, že túto zmluvu možno ukončiť pred uplynutím doby, na ktorú bola uzatvorená, v prípade, že Spojené kráľovstvo prestane byť členom Európskej únie.
Oznámením z 18. januára 2020 vedúci misie EUCAP Somalia informoval medzinárodných zmluvných zamestnancov tejto misie, ktorí boli štátnymi príslušníkmi Spojeného kráľovstva, vrátane žalobcu, že z dôvodu pravdepodobného vystúpenia Spojeného kráľovstva z Únie k 31. januáru 2020 budú ich pracovné zmluvy ukončené k tomuto dňu. Následne listom z 29. januára 2020 potvrdil JF, že jeho zmluva nebude obnovená nad rámec dohodnutej doby trvania a bude ukončená 31. januára 2020 v dôsledku vystúpenia Spojeného kráľovstva z Únie.
JF sa svojou žalobou domáha v prvom rade na základe článkov 263 a 268 ZFEÚ zrušenia oznámenia z 18. januára 2020 a listu z 29. januára 2020 (ďalej spoločne len „napadnuté akty“) a náhrady škody, ktorá mu údajne vznikla v dôsledku týchto aktov z titulu mimozmluvnej zodpovednosti misie EUCAP Somalia, a subsidiárne na základe článku 272 ZFEÚ vyhlásenia napadnutých aktov za protiprávne a tiež náhrady tej istej škody z titulu zmluvnej zodpovednosti tejto misie.
Všeobecný súd svojím rozsudkom vydaným v rozšírenej komore zamietol žalobu JF v celom rozsahu. Pri tejto príležitosti doplnil judikatúru tým, že rozhodol najmä o prípustnosti a povahe žaloby a o možnosti neurčiť za určitých podmienok rozhodné právo pre riešenie sporu v zmluvných veciach. Preskúmal tiež žalobné dôvody založené na porušení práva Únie v kontexte takéhoto zmluvného sporu a spresnil uplatnenie zásady zákazu diskriminácie na základe štátnej príslušnosti v prejednávanej veci.
Posúdenie Všeobecným súdom
Pokiaľ ide o prípustnosť žaloby, po prvé Všeobecný súd zamietol ako neprípustný návrh na zrušenie napadnutých aktov na základe článku 263 ZFEÚ. V tejto súvislosti najmä uviedol, že podmienky zamestnávania a práva a povinnosti medzinárodného personálu misie EUCAP Somalia sú vymedzené zmluvou, takže pracovný pomer medzi žalobcom a misiou EUCAP Somalia mal zmluvnú povahu. Všeobecný súd ďalej konštatoval, že napadnutými aktmi vedúci misie EUCAP Somalia potvrdil žalobcovi dátum ukončenia jeho zmluvy k dátumu stanovenému v tejto zmluve, a to v nadväznosti na vystúpenie Spojeného kráľovstva z Únie, ktoré bolo zmluvným dôvodom na ukončenie zmluvy. Všeobecný súd dospel k záveru, že tieto akty nemajú vyvolávať záväzné právne účinky, ktoré nepatria do zmluvného vzťahu medzi žalobcom a misiou EUCAP Somalia a zahŕňajú výkon verejných právomocí touto misiou. Tieto akty majú teda zmluvnú povahu a ich zrušenia sa nemožno domáhať na základe článku 263 ZFEÚ.
Po druhé Všeobecný súd zamietol ako neprípustný návrh na náhradu škody z titulu mimozmluvnej zodpovednosti Únie za konanie misie EUCAP Somalia, založený na článku 268 ZFEÚ. Tento návrh patrí do skutočného zmluvného rámca, takže spadá do rozsahu zmluvnej zodpovednosti Únie.
Po tretie Všeobecný súd konštatoval, že prejednávaná žaloba je prípustná v rozsahu, v akom sa subsidiárne zakladá na článku 272 ZFEÚ. Uviedol, že žalobca sa na podporu svojich žalobných návrhov na základe tohto ustanovenia dovoláva pravidiel, ktoré je administratíva Únie povinná dodržiavať v zmluvnom rámci, keďže uvádza najmä žalobné dôvody založené na porušení práva byť vypočutý a zásad rovnosti zaobchádzania a zákazu diskriminácie, (
2
) ako aj žalobný dôvod založený na porušení zásady ochrany legitímnej dôvery, ktorá predstavuje všeobecnú zásadu práva Únie. V dôsledku toho nemožno žalobcovi brániť v tom, aby sa na podporu svojich návrhov dovolával porušenia týchto zásad, z dôvodu, že sa môže platne dovolávať iba nesplnenia ustanovení svojej zmluvy alebo porušenia práva uplatniteľného na túto zmluvu, inak by bola porušená zásada účinnej súdnej ochrany. (
3
)
Pokiaľ ide o rozhodné právo, Súdny dvor pripomenul zásadu, podľa ktorej sa zmluvná zodpovednosť Únie spravuje právom, ktorým sa spravuje príslušná zmluva. (
4
) Domnieval sa však, že nie je potrebné určiť vnútroštátne právo rozhodné pre prejednávaný spor, ktorý je možné vyriešiť na základe dotknutej zmluvy, štandardizovaných operačných postupov misie EUCAP Somalia, na ktoré táto zmluva odkazuje, ako aj Charty a všeobecných zásad práva Únie. V tomto kontexte Všeobecný súd predovšetkým poznamenal, že žalobca na podporu svojich subsidiárnych návrhov založených na článku 272 ZFEÚ uvádza výlučne žalobné dôvody založené na porušeniach práva Únie, najmä všeobecných zásad tohto práva a Charty. Okrem toho sa nezdá, že by na vyriešenie tohto sporu bolo potrebné uplatniť kogentné ustanovenia vnútroštátneho práva.
Vo veci samej Všeobecný súd po prvé konštatoval, že pokiaľ ide o porušenie práva byť vypočutý, z ustanovení dotknutej zmluvy ani zo štandardizovaných operačných postupov misie EUCAP Somalia, na ktoré táto zmluva odkazuje, nevyplýva, že vedúci misie EUCAP Somalia bol povinný vypočuť JF pred vydaním oznámenia z 18. januára 2020. Všeobecný súd sa ďalej domnieval, že rozhodnutie EUCAP Somalia nevyužiť možnosť obnovenia zmluvy žalobcu, ako vyplýva z napadnutých aktov, nebolo opatrením prijatým voči žalobcovi, ktoré by sa ho nepriaznivo dotýkalo v zmysle článku 41 ods. 2 písm. a) Charty. Z práva byť vypočutý zaručeného týmto ustanovením teda nevyplývala misii EUCAP Somalia povinnosť vypočuť žalobcu pred vypracovaním oznámenia z 18. januára 2020. Okrem toho Všeobecný súd v kontexte žaloby zmluvnej povahy uviedol, že aj za predpokladu, že by žalobca mal právo byť vypočutý pred vypracovaním uvedeného oznámenia, tento postup by nemohol viesť k inému výsledku, ak by mal možnosť využiť toto právo.
Po druhé, pokiaľ ide o údajnú diskrimináciu na základe štátnej príslušnosti, Všeobecný súd uviedol, že žalobca ako štátny príslušník členského štátu, ktorý začal konanie o vystúpení z Únie, sa objektívne nenachádzal v situácii porovnateľnej so situáciou medzinárodných zmluvných zamestnancov misie EUCAP Somalia, ktorí sú štátnymi príslušníkmi iného členského štátu, takže vedúci tejto misie mohol rozhodnúť o neobnovení jeho pracovnej zmluvy po 31. januári 2020 bez toho, aby to predstavovalo diskrimináciu na základe štátnej príslušnosti.
Po tretie a napokon, pokiaľ ide o údajné porušenie dohody o vystúpení Spojeného kráľovstva z Európskej únie a Euratomu (
5
) napadnutými aktmi, Všeobecný súd v kontexte žaloby zmluvnej povahy poznamenal, že ustanovenia tejto dohody relevantné v prejednávanej veci upravujú podmienky, za akých sa právo Únie uplatňuje na Spojené kráľovstvo počas prechodného obdobia, a teda predstavujú hmotnoprávne predpisy. Keďže sa však tieto predpisy nevzťahujú na právne situácie vzniknuté pred dátumom nadobudnutia platnosti uvedenej dohody a vzhľadom na to, že napadnuté akty predchádzajú tomuto dátumu, takéto porušenie nemožno konštatovať.
(
1
)	Misia EUCAP Somalia bola zriadená rozhodnutím Rady 2012/389/SZBP zo 16. júla 2012 o misii Európskej únie na budovanie kapacít v Somálsku (EUCAP Somalia) (Ú. v. EÚ L 187, 2012, s. 40), zmeneným rozhodnutím Rady (SZBP) 2018/1942 z 10. decembra 2018 (Ú. v. EÚ L 314, 2018, s. 56).
(
2
)	Zaručené článkom 41 ods. 2 písm. a) a článkami 20 a 21 Charty základných práv Európskej (ďalej len „Charta“).
(
3
)	V zmysle rozsudku zo 16. júla 2020, ADR Center/Komisia (C‑584/17 P, EU:C:2020:576, body 85 až 89).
(
4
)	Článok 340 prvý odsek ZFEÚ.
(
5
)	Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 2020, s. 7), ktorá nadobudla platnosť 1. februára 2020.